text: Englændere vil flyve indenrigs i Danmark
  04 maj 2012 kl. 11.13
  Cimber Sterlings konkurs kan bane vejen for et nyt og stærkt flyselskab på de danske indenrigsruter og regionaltrafikken.
  Det britiske flyselskab FlyBe, der er Europas største regionale flyselskab, oplyser, at selskabet er parat til at fylde en del af tomrummet efter det krakkede flyselskab. Det skriver Morgenavisen Jyllands-Posten.
  - Jeg kan bekræfte, at vi arbejder på mulighederne. Vi har allerede været i kontakt med administrator af konkursboet efter Cimber Sterling. Vi er interesseret i at flyve både på indenrigsruterne og de nordiske regionale ruter, siger Mike Rutter til Jyllands-Posten.
  Han er direktør for FlyBe Nordic, som har indledt en stor satsning i Norden i samarbejde med Finnair.
  Selskabet har tidligere varslet, at man planlægger en massiv satsning i Danmark.
  